Vejdirektoratet

Plan- og Trafikafdeling

Teglgårdsparken 102

5500 Middelfart

Att.:

Lone Marie Holm Kristensen

Morten Jørgensen

Niels Arend Kofoed

**Vedr. ønske om cykelsti langs Tingvejen fra Bryndumsager til Korskroen.**

Vi tillader os atter at genfremsende vores ønske om en forlængelse af cykelstien ved Årre til Korskroen. Helt konkret ønskes en videreføring af stien fra Bryndumsager/Trehøjevej til Roust (hvor der ønskes en tunnel under Tingvejen) samt videre til Grimstrupvej ved Korskroen.

Trafikmængden på Tingvejen øges konstant, hvorfor behovet for at sikre de bløde trafikanter er mere aktuelt end nogensinde.

Transportministeriet har for nylig meldt ud, at Tingvejen ikke vil indgå i den pulje, hvor der skal skabes ensretning af trafikhastighederne. Det er en daglig oplevelse, at bilister ikke har en trafikal forståelse for de skiftende hastighedsbegrænsninger på Tingvejen. Dette afstedkommer en generel for høj hastighed for bilister på hele strækningen fra Korskroen og nordøst på.

Der er derfor af stor betydning, at der fortsat sættes fokus på at fremme sikkerheden for cyklister på Tingvej. Det gælder cyklister i skolealderen såvel som voksne cyklister der cykler til/fra arbejde.

Årre skoles skoledistrikt rækker stort set ud til Korskroen på sydøst siden ad Tingvejen, ligesom der er elever på skolen, som er bosiddende i Roust by. Disse børn vil være potentielle brugere af cykelstien både ift. transport til skole samt fritidsaktiviteter.

Det er ligeledes vores vurdering, at en cykelsti, der muliggør sikker kørsel til Korskroen (og derfra videre af den eksisterende cykelrute til Esbjerg), vil være positivt medvirkende til en øget bosætning og udvikling i det østlige område af Varde kommune. Der er i dag en del indbyggere i Årre By, der pendler til Esbjerg for at arbejde, og det er et attraktivt argument for nytilflyttere at kunne cykle til og fra arbejde.
Generelt er Årre og opland et område med befolkningstilvækst, og er udlagt som bosætningsområde i kommuneplanen.

Fra Det Fælles Udviklingsråds trafikgruppe i Varde kommune er der fortsat stor opbakning til et ønske fra Udviklingsrådet Helle Øst om cykelsti langs Tingvejen fra rundkørslen ved Starup-Tofterup til Korskroen.

Lokalt fra Årre området ønskes også en drøftelse af muligheden for at ændre ind- og udkørslen fra Siggårdsvej til Tingvejen, ændre ind- og udkørslen fra Tingvejen til Trehøjevej på begge sider samt en lukning af ind- og udkørsel fra Elmegade til Tingvejen.

Vi håber, I vil se velvilligt på vores henvendelse, og vi stiller os gerne til rådighed, såfremt der er behov for at uddybe denne.

Med venlig hilsen

Årre Borgerforening

Årre Skole

Trafikgruppen i Årre og Roust

Udviklingsrådet Helle Øst

Varde Kommune